Para outras páxinas con títulos homónimos véxase: Treixadura.

**Treixadura** é grupo de música galega creado en Redondela en 1990.

Traxectoria
-----------

A andaina da agrupación comezou en xullo de 1990 cos gaiteiros Antón e Xan López, Xaquín Xesteira e Xabier Martínez como membros orixinais. Ó ano seguinte súmaselles Ramón Vázquez, "O Chilro", e comezan a desenvolver un estilo propio que ten como eixo fundamental a música, os ritmos, as cantigas e os instrumentos tradicionais galegos.

O 30 de xuño de 1992 dan o seu primeiro concerto no muíño vello de Redondela e comezan a realizar actuacións por toda a xeografía galega e tamén no resto do estado. En 1995, Paulo Nogueira substitúe a Xabier Martínez, e en 1996 publícase o seu primeiro álbum chamado *Obrigado*. En 1998, Ramón Vázquez abandona o grupo e César Longa entra como acordeonista. En 1999 presenta o seu segundo disco *Unha noite no muíño* e no 2000 fai unha colaboración con Rodrigo Romaní en *Albeida*, primeiro disco do que fora membro de Milladoiro e acompáñano na súa xira de presentación.

O seu terceiro traballo discográfico foi presentado no 2003 baixo o título de *Unha noite non é nada*, sendo tamén o xermolo do Orfeón Treixadura. Entre os anos 2004 e 2005, Treixadura formou parte do espectáculo *Son de Aquí*, xuntos con outras agrupacións como Leilía, Tanxarina e Quico Cadaval. Tamén no 2005 participa con Donicelas no seu traballo *Que nunca foi abalada* e xa no 2006 bota a andar o álbum *Unha semaniña enteira*, no que o Orfeón Treixadura participou de cheo.

No 2008, Xan López deixa o grupo e é substituído por Magoia Bodega, quedando así o grupo constituído polos cinco membros cos que conta na actualidade. Este mesmo ano, o grupo participa na Festa Marítima Internacional de Brest, considerado o maior evento de cultura marítima do mundo. 

No 2010 participa nun traballo colectivo de música galega titulado *Cantigas do camiño*, e no 2011 o orfeón queda definitivamente encadrado dentro da agrupación. Nese mesmo ano publican o seu último disco titulado *Esa si que é muiñada*.

En 2015, polo seu 25 aniversario publican o disco *Vendima Tarda* o cal foi gravado en directo no Teatro García Barbón en Vigo xunto co coro Cantigas e Agarimos de Santiago de Compostela.

En 2018 o grupo publica o álbum *Inda canto!*, que presenta por unha xira arredor de todo o país chegando a máis de 30 cidades, vilas e aldeas, cunha grande acollida por parte do público e das críticas.

No ano 2020, o grupo fixo 30 anos sobre os escenarios, entre as celebracións tiña prevista a edición dun novo disco: *Camiño longo,* recompilando a súa andaina profesional. Porén, a pandemia de COVID-19 fixo que a presentación do traballo se adiase até o ano 2022.

Membros
-------

César Longa, compoñente do grupo
### Membros actuais

* Antón López "Toniño": Tambor (membro fundador)
* César Longa: Acordeón
* Paulo Nogueira: Gaita
* Magoia Bodega: Gaita e bombo.
* Xaquín Xesteira: Gaita (membro fundador)
	+ Orfeón Treixadura (10 voces masculinas): Alberte Raposo (Tenor), Toño D. Fontenla (Tenor), Antón Cabaleiro (Barítono), Xurxo Raposo (Barítono), Pablo Rei (Barítono), Quico Obelleiro (Barítono), Álvaro Lamas (Baixo), Gustavo Cuntín (Baixo) e Moncho Marín (Baixo).

### Antigos membros

* Xan López (membro fundador)
* Xabier Martínez (membro fundador)
* Ramón Vázquez "O Chilro"
* Delio Domínguez
* Mingos Lorenzo
* Morgan
* Tino Baz

Discografía
-----------

Bailadores nun concerto en Pontevedra no ano 2012
### Álbums

* *Obrigado* (1996)
* *Unha noite no muíño* (1999)
* *Unha noite non é nada* (2003)
* *Unha semaniña enteira* (2006)
* *Esa si que é muiñada* (2011)
* *Vendima tarda* (2015)
* *Inda canto!* (2018)
* *Camiño longo* (2022)

### Colaboracións

* *Beiralúa* (con SonDeSeu, 2018)

Notas
-----

1. ↑  "Treixadura celebra os seus 30 anos co libro-disco 'Camiño Longo'". *Praza Pública*. 2022-05-28. Consultado o 2022-05-30.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Treixadura Modificar a ligazón no Wikidata*** |

### Ligazóns externas

* Treixadura en Redescena.net

|  |  |
| --- | --- |
| Control de autoridades | 
* Wd: Q3538334
* AllMusic: mn0003265726
* BNE: XX84954
* Discogs: 7480847

 |